Gauteng-gedeelte van dodelike Moloto-pad ook aan Sanral oorgedra(Argieffoto) Die Gautengse gedeelte van die berugte Moloto-pad, in die noorde van Pretoria, gaan aan die Suid-Afrikaanse Nasionale Padagentskap (Sanral) oorgedra word. Talle dodelike ongelukke vind jaarliks op dié pad plaas. Die pad verbind Gauteng, Mpumalanga en Limpopo. Afgesien van motoriste, vervoer busse daagliks duisende pendelaars op die roete. Die DA in die provinsie plaas al ŉ geruime tyd druk op die LUR vir vervoer in die provinsie, Jacob Mamabolo, om die Gautengse gedeelte van die pad aan Sanral oor te dra. Mpumalanga en Limpopo het reeds hul gedeeltes aan Sanral oorgedra. “Die Gautengse departement van paaie en vervoer het bloot net nie die kapasiteit of begroting om te verseker dat die pad opgegradeer word nie,” het Janho Engelbrecht, ŉ DA-lid van die Gautengse wetgewer, gesê. Sanral beoog glo om die pad van ŉ enkelbaan na ŉ dubbele baan te verbreed. “Die pad het veral oor die Paas- en Kerstyd ŉ hoë ongelukskoers. Tans het die pad ook nie enige duidelike padmerke óf straatligte nie,” het Engelbrecht gesê. Die DA sê hy gaan opgraderingswerk aan die pad fyn dophou omdat verdere lewensverlies op die pad net nie meer toegelaat mag word nie.